  Майя Бывальцева Улосвыллэн тӧроез Александр Бречалов Удмуртилэн кунлыкезлы 100 ар тырмонэз пусъёнлы дасяськонъя ужась группалэсь кенешонзэ ортчиз. Пумиськон 6-тӥ куарусёнэ ортчиз, ивортэ элькун тӧролэн но кивалтэтлэн пресс-службазы. Чаклам ужрадъёсын йӧскалык политикая министр Лариса Буранова тодматӥз. Солэн верамезъя, котырес лыдпуслы сӥзем ужрадъёс быдэс элькунын но солэн палэназ ортчозы. Юбилеез пусъёнлы кутскон сётозы 2019-тӥ арын 4-тӥ шуркынмонэ Глазкарысь «Глазов-арена» йӧ дворецын, отын «#Удмуртия огазея!» («#Удмуртия объединяет!») театр шоу ортчоз. Собере эстафетаез улосвылысь мукет муниципал кылдытэтъёс кутозы. Соку ик «Мон яратӥсько Удмуртиез» («Я люблю Удмуртию») калык фильмез снимать карыны кутскозы. Валтӥсь ужрадъёс пӧлы пырозы: «ДаУР!» элькун ӵектос. Со улсын 100 адямиос, 100 интыос но 100 ужрадъёс быръемын луозы, кудъёсыз 100 арскын Удмуртилэсь историзэ кылдытӥзы. Ӵектос 2019-тӥ арын 4-тӥ шуркынмонэ кутскоз но 2020-тӥ арын 4-тӥ шуркынмонэ йылпумъяськоз. Ар ӵоже ужрадъёс элькунысь вань каръёсын но ёросъёсын ортчозы; вормонъёсты адӟытон - «Ледовое ЭКСПО Удмуртии»; кар вӧлметъёсын мобильной адӟытонъёс – «Элькунлэн архивъёсыз»; интерактивной мер ужрад - «Удмуртилэн ошмесъёсыз: сю аръем сюреслэн пичи историосыз»; Удмуртилэн нуналъёсыз Россиысь улосвылъёсын; Удмурт лулчеберетъя центрез пуктон; лулчеберетъя но спортъя ужрадъёс, соос пӧлы пырозы цирк искусствоя калыккуспо фестиваль, «П. И. Чайковскийлэн вордскем шаераз» фестиваль, йӧскалык театръёслэн фестивальзы, «Брангурт фестиваль», Вань удмуртъёслэн ӧтчамзы, уянъя но ыбылӥськонъя ӵошатсконъёс но мукетыз. Быдэс афишаез 2019-тӥ арысь 1-тӥ пӧсьтолэзьлы кылдытозы. Александр Бречалов вань ужрадъёсты рос-прос дасяны куриз. Озьы ик лэсьтӥськон пумысен чакланъёс сярысь мылкыдзэ вераз. Удмурт лулчеберетъя центр одно ик кылдыны кулэ. «100 ар тырмонлы вуттэммы потэ ке, ужъёс 19-тӥ арын кутскыны кулэ», - шуиз элькунлэн тӧроез. Озьы ик пусйиз, кунлыклэн 100 арез – со нырысь ик адямиос но ужрадъёс. Нимысьтыз саклык висъяны кулэ адямиослы, кин кылдытӥз, кин бадӟым уж лэсьтӥз. Пӧртэм арлыдъем адямиос понна ӟечлыко контент лэсьтоно, сое учкыны каньыл мед луоз. Быдэс кунлы тодмо муртъёс сярысь гинэ ӧвӧл, ёросъёсын но, каръёсын но нокинэ вунэтоно ӧвӧл Александр Бречалов, Удмуртилэн тӧроезӴектэм ужанрадлык пумысен аслэсьтыз мылкыдзэ вераз Удмуртилэн дано кунмуртэз, ужась группалэн тӧроезлэн воштӥсез Валентин Тубылов. «Вань ӵектон ёросъёсын ужрадъёслы бадӟымгес саклык висъяны, соосты быдэстонэ огшоры адямиосты кыскыны. <…> Со Удмуртиын улӥсь котькуд кунмуртлэн праздникез, со соин данъяськыны кулэ, ми ваньмы удмурт кунлыкез нуллӥсьёс луиськомы», - вераз со. Кенешонлы йылпумъянъёс лэсьтыса, Александр Бречалов вань дэмлам ужрадъёсты нимаз ӵектосъёсы висъяны но партнёръёслэсь но фондъёслэсь коньдон кыскон бордын ужаны куриз.  Тегъёс: Мерлык Ижкар Удмуртия Глазкар праздникъёс АлександрБречалов Удмуртилэнкунлыкезлы100ар  